|  |  |  |  |  |
| --- | --- | --- | --- | --- |
| **«Бизнес-Daily Медиа» НУ МЧЖ** | | | | |
| **«Biznes Daily «Биржа»** |  | | |  |
| Муаллиф\_\_Д Ғаниев  Тайёрлади\_\_З.Т.  Бўлим муҳаррири\_\_\_\_\_\_\_\_\_\_\_\_\_\_\_\_\_\_\_\_  Тушган вақти\_\_17. 11.20.  Ҳажми\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Манбалар текширилган | |  | Масъул котиб \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Бош муҳаррир ўринбосари\_\_\_\_\_\_\_\_\_\_\_\_\_\_\_  Бош муҳаррирнинг  1-ўринбосари\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Бш муҳаррир\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | |

**Ривожланган демократик жамиятларда бўлгани каби юртимизда ҳам сўнгги йилларда давлат маблағлари сарфланишига нисбатан фуқароларда бефарқлик ҳисси йўқолиб, давлат харидлари устидан жамоатчилик назорати кучайиб бормоқда.**

Буни давлат органлари, маҳаллий ҳокимиятлар ёки давлат улушига эга корхоналар томонидан асоссиз, қиммат ёки коррупция эҳтимоли юқори бўлган харидлар амалга оширилганлигига оид хабарларнинг ижтимоий тармоқларда кўпайгани ва муҳокамаларга сабаб бўлаётганида кўриш мумкин. Бу эътирозлар соҳага доир амалдаги қонунчиликда камчиликлар мавжудлиги, харидлар етарлича очиқ ва шаффоф эмаслиги, коррупцияга кенг имконият қолдирилганлигини ҳам англатмоқда.Шуларнинг барчаси инобатга олинган янги таҳрирда ишлаб чиқилган “Давлат харидлари тўғрисида”ги қонун лойиҳаси куни кеча парламент қуйи палатаси мажлисида биринчи ўқишда атрофлича муҳокама қилинди.

Қонун лойиҳаси давлат харидларида очиқлик ва шаффофликни таъминлаш ҳамда давлат буюртмачиларига содда ва қулай шароитлар яратишга қаратилган. Ундаги асосий янгилик ва ўзгаришларни бир нечта долзарб йўналишлар доирасида таҳлил қилиш мумкин.

Биринчидан, лойиҳадаги нормалар асосида давлат буюртмачилари томонидан амалга оширилган давлат харидлари тўғрисидаги барча маълумотлардан кенг жамоатчиликнинг эркин фойдаланиш имконияти берилади. Давлат харидлари бўйича марказий ахборот порталининг яратилиши барча маълумотларни жамлаш, таҳлил қилиш ва мониторинг юритиш имконини соддалаштиради. Жумладан, тегишли давлат органлари, солиқ, божхона қўмиталари, Давлат активларини бошқариш агентлиги, давлат хизматлари каби идораларнинг дастурий таъминотлари билан маълумотлар алмашинувининг таъминланиши давлат харидлари соҳасидаги барча маълумотларни бир базага жамлаш шароитини туғдиради. Лойиҳада давлат харидлари жараёнида янада шаффофликни таъминлаш, тадбиркорлик субъектларини кенг жалб қилиш, шунингдек, коррупцион ҳолатларни бартараф этиш мақсадида бенефициар мулкдор тўғрисидаги маълумотлар очиқланиши белгиланмоқда. Давлат харидларининг алоҳида тартиби белгиланган стратегик аҳамиятга эга бўлган хўжалик жамиятлари ва корхоналарнинг харидлари ҳам давлат хариди тартиб-таомиллари асосида амалга оширилиши белгиланмоқда. Амалдаги қонунга мувофиқ, харид қилиш тартиб таомилларининг фақатгина 2 та тури электрон шаклда олиб борилади. Қонун лойиҳасида эса давлат харидларининг барча турлари, шу жумладан, тендер, энг яхши таклифларни танлаш савдолари ўрнатилган тартибда электрон шаклда амалга оширилиши кўзда тутилмоқда. Бу эса харидларда инсон омили иштирокини қисқартишга янада кенг имкон яратади.

Иккинчидан,  давлат харидларида носоғлом рақобатнинг олдини олиш, иштирокчи ва харид қилиш тартиб-таомиллари иштирокчисининг аффилланган шахси электрон бозор, аукцион, энг яхши таклифларни танлаш ва тендер савдолари бўйича битта лотда иштирок этиши ҳамда ихтисослашган ташкилот ёки унинг аффилланган шахси ўзи ташкилотчи бўлган харид қилиш тартиб-таомилида иштирокчиси сифатида қатнашиши таъқиқланмоқда. Давлат буюртмачилари харидни амалга ошириш учун савдо майдончаларидан сифатли хизмат кўрсатувчини танлаш имкониятига эга бўлишидан келиб чиқиб, давлат харидлари бўйича махсус ахборот портали операторлари сони кўпайтирилиши назарда тутилмоқда. Бу билан операторлар ўртасида рақобат муҳити пайдо бўлади ҳамда тадбиркорлик субъектларига давлат харидларида кенг иштирок қилиш имконияти тақдим этилади. Амалдаги қонунчиликка мувофиқ корпоратив буюртмачилар сифатида давлат корхоналари, устав фондида (устав капиталида) давлат улуши 50 фоиз ва ундан ортиқ бўлган юридик шахслар ҳамда устав фондининг (устав капиталининг) 50 фоизи ва ундан ортиғи 50 фоиз ва ундан ортиқ миқдорда давлат улушига эга юридик шахсга тегишли бўлган юридик шахслар белгиланган. Амалиётда ушбу ташкилотлар томонидан “набира” ташкилотлар ёки улушлар йиғиндиси сифатидаги корхоналар ташкил этиш ҳолатлари кузатилмоқда. Лекин мазкур буюртмачиларнинг устав жамғармаси аксарият қисми, бевосита ёки билвосита, давлат улуши эканлигидан келиб чиқиб, мазкур буюртмачилар ҳам корпоратив буюртмачи сифатида белгиланмоқда. Давлат харидларини тизимлаштириш, бюджет ва инвестиция жараёнларидаги режалаштириш ва хўжалик фаолиятни режалаштириш ўртасида ўзаро боғлиқликни таъминлаш мақсадида давлат буюртмачилари томонидан режа-жадвалларни махсус ахборот порталида жойлаштиришнинг аниқ муддатлари белгиланмоқда. Режа-жадвалларнинг ўз муддатларида киритилиши буюртмачиларнинг аниқ режа асосида фаолият юритишига асос, шунингдек, тадбиркорлик субъектлари учун ўз бизнес режаларини шакллантириш учун катта имконият бўлиб хизмат қилиши шубҳасиз.

Учинчидан, лойиҳада  давлат харидларида коррупцияга йўл қўймаслик принципи мустаҳкамлаб қўйилмоқда. Яъни коррупциянинг олдини олишга қаратилган чора-тадбирларни амалга ошириш ҳамда давлат харидлари субъектлари томонидан давлат харидлари тўғрисидаги ахборотнинг шаффофлиги ва очиқлиги таъминланиши учун муҳим асос бўлади. Лойиҳада Ҳисоб палатаси давлат буюртмачилари томонидан амалга оширилган барча давлат харидларини аудитдан ўтказиши ва ҳар йилнинг якуни бўйича аудит натижаларини Олий Мажлис Қонунчилик палатасига киритиши, шунингдек, очиқ ахборот манбаларда эълон қилиб боришига оид нормалар белгиланмоқда. Аксарият давлат буюртмачиларининг эътирозлари давлат харидларини амалга оширишнинг муддатларида эканлиги ҳисобга олинган ҳолда, шунингдек, бажарилиши лозим бўлган дастурларнинг ижросини тўлиқ ва ўз вақтида таъминлаш мақсадида харидларни амалга ошириш муддатларини қисқартириш кўзланмоқда. Масалан, электрон бозор бир иш куни, (амалдаги тартибда қирқ саккиз соат), аукцион камида беш кун (амалда камида ўн кун), танлов камида беш кун (амалда камида ўттиз кун) ва тендер камида ўн беш кун (амалда камида ўттиз кун) этиб белгиланмоқда. Давлат буюртмачиларига харид қилиш тартиб-таомиллари турларини танлаш имкониятлари оширилмоқда. Бунда ҳар бир харид тури рақобатли харид шаклида эканлигидан келиб чиқиб, электрон бозор, аукцион ва танлов учун харидлар мезонлари мувофиқлаштирилади, яъни базавий ҳисоблаш миқдори бюджет буюртмачилар учун олти минг бараваригача, корпоратив буюртмачилар учун эса йигирма беш минг бараваригача этиб белгилаш таклиф этилмоқда.  Давлат буюртмачилари учун тезкор, кутиб бўлмас харидларни амалга ошириш учун бир шартнома бўйича базавий ҳисоблаш миқдорининг эллик бараваридан ошмайдиган, бироқ бир йилда бир давлат буюртмачиси учун базавий ҳисоблаш миқдорининг минг (бюджет буюртмачилар учун беш юз) баравари миқдордаги суммадан кўп бўлмаган товарларнинг (ишларнинг, хизматларнинг) давлат харидларини тўғридан-тўғри шартномалар асосида амалга ошириш имконияти яратилмоқда. Давлат буюртмачилари томонидан буюртмаларни шакллантиришда товар, иш ва хизматларнинг аниқ тавсифини киритиш имконини соддалаштириш мақсадида халқаро стандартларга уйғун тарзда товарларнинг (ишларнинг, хизматларнинг) стандартлаштирилган ягона миллий классификатори жорий этилиши кўзланмоқда. Қонун лойиҳасини ишлаб чиқиш жараёнида халқаро рейтинг ташкилотларининг баҳолаш мезонлари ҳам эътиборга олингани эътирофга моликдир.

Умуман олганда “Давлат харидлари тўғрисида”ги янги таҳрирдаги қонун ҳаётга татбиқ этилса, давлат харидлари тизимини такомиллаштириш, ушбу жараённинг ҳар бир босқичида шаффофликни таъминлаш орқали потенциал етказиб берувчиларга нисбатан адолатли ва тенг муносабатларни ривожлантиришга кўмаклашиш, барча асосий манфаатдор томонлар, шу жумладан, маҳаллий ва хорижий етказиб берувчилар онлайн портал орқали давлат харидлари тўғрисидаги маълумотларга тўсқинликларсиз эга бўлишини таъминлашга хизмат қилади.

**Дониёр ҒАНИЕВ,**

**Олий Мажлис Қонунчилик палатасининг**

**Инновацион ривожланиш, ахборот сиёсати ва ахборот технологиялари масалалари қўмитаси раиси ўринбосари.**