**“ЕОИИ га аъзо давлатлар билан**

**саноат кооперациясини ривожлантириш истиқболлари»**

**мавзусидаги давра суҳбати**

**МАТБУОТ ХАБАРНОМАСИ**

2021 йил 19 февраль куни Олий Мажлис Қонунчилик палатасининг Саноат, қурилиш ва савдо масалалари қўмитаси томонидан Қонунчилик палатасидаги ЎзЛиДеП фракцияси билан ҳамкорликда **“ЕОИИ га аъзо давлатлар билан саноат кооперациясини ривожлантириш истиқболлари” мавзусида ташкил этилган**

**видео конференция йиғилиши**

**ДАСТУРИ**

“ЕОИИ га аъзо давлатлар билан саноат кооперациясини ривожлантириш истиқболлари ” мавзусида давра суҳбати ташкил этилди.

Унда Ўзбекистон Республикаси Инвестициялар ва ташқи савдо вазирлиги, Иқтисодий тараққиёт ва камбағалликни қисқартириш вазирлиги, Ташқи ишлар вазирлиги, Адлия вазирлиги, Қорақалпоғистон Республикаси Иқтисодий тараққиёт ва камбағалликни қисқартириш вазирлиги, Андижон ва Сурхондарё вилоят ҳокимликлари, тадбиркорлар ҳамда ОАВ вакиллари иштирок этишди.

Одатда, эркин савдо зоналари чегара пунктларида, аэропортларда, темир йўл боғламаларида ёки Ўзбекистон Республикасининг бошқа божхона ҳудудларида ташкил этилади. Шу боис соҳани ривожлантириш мустаҳкам қонуний асосга эга бўлишни тақозо этади.

2020 йил 17 февралда қабул қилинган Ўзбекистон Республикасининг “Махсус иқтисодий зоналар тўғрисида”ги Қонуни қабул қилиниши билан ушбу йўналишнинг ташкилий-ҳуқуқий асослари мустаҳкамланиб, махсус иқтисодий зоналарнинг фаолият кўрсатишини ва уларни ривожлантиришни ташкил этиш соҳасидаги муносабатларни тартибга солинди.

Маълумки, консигнация омборлари, махсус божхона ва солиқ режимлари бўлган ҳудудларни, шунингдек товарларга ишлов бериш, уларни ўраб-жойлаш, саралаш, сақлаш учун майдончаларни ўз ичига оладиган эркин савдо зоналари мамлакат ташқи иқтисодий фаоллигини кенгайтириш, экспорт салоҳиятидан самарали фойдаланишда ўзига хос муҳим аҳамият касб этади.

2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Илм, маърифат ва рақамли иқтисодиётни ривожлантириш йили”да амалга оширишга оид Давлат дастурида Андижон, Термиз ва Қўнғироттуманларида эркин савдо зоналарини ташкил этиш белгиланган эди.

**Таъкидлаш жоизки, Ўзбекистон Республикаси Президентининг 2020 йил 12 ноябрдаги «Сурхондарё вилояти ва Тошкент шаҳрида махсус иқтисодий ва кичик саноат зоналари фаолиятини янада ривожлантириш чора-тадбирлари тўғрисида»ги** [**Фармонига**](http://lex.uz/docs/5100030) **мувофиқ мамлакатимизда илк “Термиз халқаро савдо маркази” эркин савдо зонаси ташкил этилди.**

Ушбу эркин савдо зонасида Афғонистон Ислом Республикаси билан ўзаро савдони янада эркинлаштириш, икки давлат тадбиркорлик субъектларининг ташқи иқтисодий фаолиятда кенг иштирок этиши учун қулай шарт-шароитлар яратиш ҳамда ўзаро савдо ҳажмларини ошириш мақсадида Ўзбекистон Республикаси Президентининг 2020 йил 12 ноябрдаги “Афғонистон Ислом Республикаси билан иқтисодий ҳамкорликни янада кенгайтириш ва мустаҳкамлаш чора-тадбирлари тўғрисида”ги ПҚ-4892-сон Қарори қабул қилинди.

Инвестициялар ва ташқи савдо вазирлиги тузилмасига Афғонистон Ислом Республикаси билан ташқи иқтисодий ҳамкорлик бўйича вазирнинг ўринбосари лавозими киритилиб у бир вақтнинг ўзида «Термиз халқаро савдо маркази» эркин савдо зонаси дирекцияси директори этиб белгиланди.

Ўзбекистон Республикаси Президентининг 2020 йил 12 ноябрдаги “Афғонистон Ислом Республикаси билан иқтисодий ҳамкорликни янада кенгайтириш ва мустаҳкамлаш чора-тадбирлари тўғрисида”ги ПҚ-4892-сон Қарори билан Афғонистон Ислом Республикаси билан савдо-иқтисодий ҳамкорликни янада ривожлантириш, хусусан савдо учун қулай шароитлар яратиш ва тегишли келишувларга эришиш, савдо айланмасини ошириш, инфратузилмани яхшилаш ҳамда икки томонлама ҳамкорлик бўйича чора-тадбирлари тасдиқланган.

Жумладан,Афғонистон билан ўзаро савдо ҳажмини 2023 йилгача 2 млрд. АҚШ долларига етказишнинг аниқ чора-тадбирлари белгиланган.

Шу мақсадда Афғонистон билан иқтисодий ҳамкорликни ривожлантириш бўйича идоралараро ишчи гуруҳ ташкил этилган. (Ишчи гуруҳ) ўзаро муносабатлар жараёнида юзага келадиган муаммоларни ўз вақтида ҳал қилиш учун икки мамлакатнинг иқтисодий субъектлари ўртасида тўғридан-тўғри ишчи алоқаларни ўрнатилган, хусусан, Афғонистоннинг Балх ва Ўзбекистоннинг Сурхондарё вилояти раҳбарлари бошчилигида чегара савдосини ривожлантиришда юзага келаётган муаммоларни ҳал этиш мақсадида Ўзбекистон-Афғонистон ишчи комиссиясининг мунтазам видеомулоқотлари йўлга қўйилган.

Тегишли хўжалик юритувчи субъектлар билан биргаликда Афғонистонга экспорт қилинадиган цемент, темир, суюлтирилган газ, ун, буғдой, тухум ва ўсимлик ёғи каби асосий маҳсулотлар нархини пасайтириш, уларнинг Афғонистон бозорида рақобатбардошлигини таъминлаш чораларини кўриб бориш идоралараро ишчи гуруҳнинг доимий вазифаси сифатида белгилаб берилган.

Чегара олди эркин савдо зонаси орыали жумладан, товуқ гўшти, гигиеник воситалар, мебель маҳсулотлари, болалар кийимлари экспорти йўлга қўйилади. Мармар ва тош маҳсулотлари, тамаки ҳамда халқ истеъмол товарларининг экспорти ҳажми оширилади, заргарлик йўналишидаги ҳамкорликни ривожлантириш имкониятлари ҳам мавжуд.

Шунингдек Афғонистондан мева-сабзавот ва ёнғоқ каби қишлоқ хўжалиги маҳсулотларини қайта ишлаш ва учинчи давлатларга реэкспорт қилиш мақсадида олиб киришни ташкил этиш имкониятлари ҳам ўрганилади.

2021 йилда Афғонистонга экспорт қилиш учун ун, нон маҳсулотлари, ўсимлик ёғи, мева-сабзавот ва бошқа озиқ-овқат маҳсулотларини ишлаб чиқаришга йўналтирилган қиймати 75,6 миллион АҚШ долларига тенг 7 та лойиҳани амалга ошириш назарда тутилган.

Айни пайтда, Ўзбекистонда ишлаб чиқарилган маҳсулотлар билан масофадан туриб танишиш ва савдо қилиш, Афғонистон харидорларига www.cooperation.uz электрон порталининг савдо майдончасидан инглиз тилида фойдаланиш имконияти яратилади. Айни пайтда ушбу порталдан фойдаланишни Афғонистон ҳудудида кенг тарғиб қилишга тайёргарлик кўрилмоқда.

Давра суҳбатида Президент фармон ва қарорларидан келиб чиқиб амалдаги қонун ҳужжатларига қандай ўзгартириш ва қўшимчалар киритиш режалаштирилаётганлиги, белгиланган вазифалар ва тасдиқланган чора-тадбирларнинг ўз вақтида бажарилишини таъминлаш билан боғлиқ масалалар муҳокама этилди.

Хусусан, Инвестициялар ва ташқи савдо вазирлигимурожаатига кўра “Қўнғирот” ва “Дўстлик” эркин савдо зоналарини ташкил этиш тўғрисидаги топшириқ муддати 2020 йил 1 июлгача узайтирилгандан кейин ҳам беш ой ўтган бўлсада топшириқ ижроси таъминланмаётганлиги, Қорақалпоғистон Республикасида “Қўнғирот”, Андижон вилоятида “Дўстлик” эркин савдо зоналарини ташкил этишнинг қандай ўзига хосликлари, имкониятлари ва истиқболли жиҳатлари ҳамда ҳал этиш талаб этиладиган масалалар тўғрисида фикр алмашилди.

Конференцияда эркин савдо зоналарини ташкил этиш ва фаолиятини йўлга қўйиш бўйича Давлат дастурида белгиланган топшириқлар ижросини тўлиқ таъминлашга қаратилган хулоса ва тавсиялар қабул қилинди.